Estoria 12: Nagaramid Dagiti Tattao ti Dakkel a Torre
ADU a tawen ti naglabas. Dagiti annak ni Noe ti nagputotda ti adu, ket di nagbayag adun ti tattao ditoy daga.
Maysa kadagitoy isu ti apoko-ti-tumeng ni Noe nga agnagan Nimrod. Isu ti dakes a tao a nanganup ken nangpapatay ti an-animal ken tattao. Pinagbalinna met ti bagina nga ari. Saan a kinayat ti Dios ni Nimrod.
Maymaysa ti pagsasao amin a tattao idi. Kayat ni Nimrod a pagkaykaysaenna ida amin tapno maiturayanna ida. Gapuna imbagana kadagiti tattao a mangbangonda ti siudad ken ti maysa a dakkel a torre. Kitaem ida iti retrato nga agar-aramid ti ladrilio.
Saan a naay-ayo ni Jehova a Dios iti daytoy. Ngem kuna dagiti tattao: ‘Mangbangontayo ti maysa a siudad ken nangato a torre a ti tuktokna dumanon idiay langit. Iti kasta nalalataktayonto!’ Kayatda nga isuda ti maidaydayaw, saan a ti Dios.
Ammom kadi no kasano a pinasardeng ti Dios dagiti tattao a mangbangbangon ti torre? Bigla a pinagsasaona ida ti nagduduma a pagsasao. Gapuna saanda a nagkikinnaawatan ti maysa ken maysa. Isut’ gapuna a ti siudadda naawagan Babel, wenno Babilonia, kayatna a sawen “pannakariribok.”
Itan mangrugin nga umadayo dagiti tattao manipud Babel. Ti grupo dagiti tattao a parpareho ti saoda ti nagtitiponda a nagian iti dadduma a paspaset ti daga.
Genesis 10:1, 8-10; 11:1-9.
Dagiti Saludsod
- Siasino ni Nimrod, ket kasano ti panagrikna ti Dios kenkuana?
- Iti ladawan, apay nga agar-aramid dagiti tattao iti ladrilio?
- Apay a saan a naay-ayo ni Jehova iti daytoy a panagbangon?
- Kasano a pinasardeng ni Jehova ti pannakaibangon ti torre?
- Ania ti nayawag iti siudad, ket ania ti kayat a sawen dayta a nagan?
- Ania ti napasamak kadagiti tattao idi a ti Dios pinagdudumana ti pagsasaoda?
Kanayonan a salsaludsod
- Basaenyo ti Genesis 10:1, 8-10.
Ania a kababalin ti imparangarang ni Nimrod, ket ania a pakdaar ti ipaay daytoy kadatayo? (Prov. 3:31)
- Basaenyo ti Genesis 11:1-9.
Apay a nangbangonda iti torre, ngem apay a napaay daytoy? (Gen. 11:4; Prov. 16:18; Juan 5:44)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lus_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn